作者:何夢桂
標題:沁園春
內容:老去無心，看盡青山，山前暮雲。問重來海燕，烏衣安在，乍歸遼鶴，華表空存。世路悠悠，風塵渺渺，白髮相催烏兔頻。浮生事，算天涯海角，誰是閒人。幾番甲子庚申。看青草年年秋又春。笑武陵源上，桃花未實，崑崙山下，瑤樹長新。霓羽飄零，蛾眉蕭颯，欲覓神仙隔兩塵。草堂在，但休教山鬼，夜半移文。